OpenLLM-France/wikimedia huggingface dataset:
# Francesc Salvador d'Àustria-Toscana

Francesc Salvador d'Àustria-Toscana (Altmünster, Alta Àustria, 21 d'agost de 1866 - Viena, 20 d'abril de 1939) fou Arxiduc d'Àustria, príncep de Bohèmia, d'Hongria i de Toscana amb el doble tractament d'altesa imperial i reial que es maridà en el si de la casa d'Àustria.
Era fill de l'arxiduc Carles Salvador d'Àustria-Toscana i de la princesa Immaculada de Borbó-Dues Sicílies. Francesc Salvador era net per via paterna del gran duc Leopold II de Toscana i de la princesa Antonieta de Borbó-Dues Sicílies; i per via materna ho era del rei Ferran II de les Dues Sicílies i de l'arxiduquessa Maria Teresa d'Àustria.
El dia 31 de juliol de 1890 contragué matrimoni a la localitat de Bad Ischl al Tirol amb l'arxiduquessa Maria Valèria d'Àustria, filla de l'emperador Francesc Josep I d'Àustria i de la duquessa Elisabet de Baviera. La parella tingué deu fills:
* SAI l'arxiduquessa Elisabet d'Àustria-Toscana, nascuda a Viena el 1892 i morta a Syrgenstein el 1930. Es casà amb el comte Georg von Waldburg-Zeil.
* SAI l'arxiduc Francesc d'Àustria-Toscana, nascut el 1893 a Lichtenegg i mort el 1918 al castell de Wallsee.
* SAI l'arxiduc Humbert Salvador d'Àustria-Toscana, nascut el 1894 a Lichtenegg i mort el 1971 a Persenburg. Es casà amb la princesa Rosa Maria de Salm-Salm.
* SAI l'arxiduquessa Hedwig d'Àustria-Toscana, nascuda el 1896 a Bad Ischl i morta el 1970 a Hall. Es casà amb el comte Bernard of Stolberg-Stolberg.
* SAI l'arxiduc Teodor Salvador d'Àustria-Toscana, nascut el 1899 al castell de Wallsee i mort el 1978 a Amstetten. Es casà amb la comtessa Maria Theresia von Waldburg zu Zeil und Trauchburg.
* SAI l'arxiduquessa Gertrudis d'Àustria-Toscana, nascuda el 1900 al castell de Wallsee i morta el 1962 a Wangen. Es casà amb el comte Georg von Waldburg-Zeil.
* SAI l'arxiduquessa Maria Elisabet d'Àustria-Toscana, nascuda el 1901 al castell de Wallsee i morta el 1936 a Innsbruck.
* SAI l'arxiduc Clement Salvador d'Àustria-Toscana, nascut el 1904 al castell de Wallsee i mort el 1974 a Salzburg. Es casà amb la comtessa Elizabeth de Miremont Resseguier.
* SAI l'arxiduquessa Matilde d'Àustria-Toscana, nascuda el 1906 a Bad Ischl i morta el 1991 a Hall. Es casà amb Ernest Hefel.
* SAI l'arxiduquessa Agnès d'Àustria-Toscana, nascuda el 1911 a Bad Ischl i morta el mateix dia.
Després de la caiguda de l'Imperi Austrohongarès arran de la derrota militar de la Primera Guerra Mundial, Francesc Salvador i la seva muller perderen la major part de la seva fortuna personal i esdevingueren simples ciutadans de la república d'Àustria. Des del mateix 1918, Maria Valèria i Francesc Salvador iniciaren una batalla legal per tal de recuperar part de les possessions particulars de l'emperador.
Maria Valèria morí el 1924. El dia 28 d'abril de 1934 contragué de nou núpcies, aquesta vegada a Viena amb la baronessa Melanie von Riesenfels amb qui no tingué descendència. Francesc Salvador morí a l'edat de 73 anys.
# Floreana

Floreana (també anomenada Charles i Santa María) és una de les illes de l'arxipèlag de les Galápagos. Rep el nom en honor de Juan José Flores, el primer president de l'Equador, durant l'administració del qual el govern equatorià va prendre possessió de l'arxipèlag. També se la coneix com a Santa María en honor d'una de les caravel·les de Colom.
Té una superfície de 173 km² i una altitud màxima de 640 metres. Va ser una de les primeres illes a ser habitades i que més polèmica va causar en la premsa internacional de la primeria del segle xx. Flamencs rosats i tortugues marines nien en aquesta illa entre desembre i maig.
A la Badia de Correus, des del segle xx els baleners van fer servir un barril a manera d'oficina de correus perquè les lletres poguessin ser recollides i lliurades als destinataris, principalment a Europa i els Estats Units, pels vaixells que hi passessin en el seu viatge de retorn. A la Corona del Diable, un con volcànic submergit, es poden observar interessants formacions coral·lines.

## Fauna

L'ocell pinsà de Darwin modest (Camarhunchus pauper) és un endemisme que només viu en aquesta illa.

## Referències

* ↑ Goldberg, Maren. «Santa María Island | Galapagos, Wildlife, Nature» (en anglès). Encyclopædia Britannica. [Consulta: 8 juny 2024].
* ↑ Ferrer, Xavier; de Sostoa, Adolf; Folch, Ramon. «Els pinsans de les Galápagos». Biosfera. Encyclopedia Catalana. [Consulta: 8 juny 2024].
# Floreffe

Floreffe (en való Florefe) és un municipi belga de la Província de Namur a la regió valona. Aplega les localitats de Floreffe, Floriffoux, Franière i Soye. Limita al nord-oest amb Jemeppe-sur-Sambre, a l'est amb Namur, al sud-oest amb Fosses-la-Ville i al sud-est amb Profondeville.
# Platja de Teifaros

La Platja de Teifaros es troba en el conceyu asturià de Navia i pertany a la localitat de Teifaros. La platja té forma rectilínia, una longitud d'uns 450 m i una amplària mitjana d'uns 50 m. El seu entorn és rural, amb un grau d'urbanització mitjà i una perillositat baixa. L'accés per als vianants és d'uns cinc-cents m de longitud. La platja manca de sorra i es tracta d'un gran pedrer de gairebé mig km de longitud.
Per accedir a aquest pedrer cal prendre el mateix camí que es dirigeix a la Platja de Fabal. Cal desviar-se en una lloma situada ala esquerra del camí i una mica més endavant veurem la platja al fons. Convé prendre precaucions en la baixada, ja que presenta una notable dificultat a més de portar calçat adequat per tandar pel pedrer i pantalons llargs i fort per passar per una zona tupida de falgueres i tojos. Les activitats recomanades en el pedrer i els seus voltants són la pesca recreativa i el marisqueig.

## Referències

* ↑ Del Río, Alejandro. Nobel. Guía total de las playas de Asturias. Asturias: Nobel, 2013, p. 45. ISBN 978-84-8459-669-1.
# SSX Blur

SSX Blur és un videojoc de snowboard publicat per EA Sports BIG i creat per EA Montreal per la Wii. El videojoc va ser llançat als EUA el 27 de febrer de 2007 i als Països Catalans i la resta d'Europa el 16 de març de 2007. La banda sonora va ser creada per Junkie XL i composta a través de "Radio BIG" al videojoc. La ràdio fictícia se sent quan els jugadors estan baixant per les pistes.

## Personatges

Hi ha 12 personatges disponibles.
| Nom | Nacionalitat | Debut al joc | Notes |
| Allegra Sauvagess | EUA | SSX3 | Jugable des del debut |
| Elise Riggs | Canadà | SSX | Jugable des del debut |
| Felix Lévesque | Canadà | SSX Blur | Nou personatge, un francocanadenc de Montreal, Quebec |
| Griff Simmons | EUA | SSX3 | No es pot jugar al SSX On Tour, d'altra manera es pot al SSX3 |
| Jean-Paul "JP" Arsenault | França | SSX | Desbloquejable al SSX3. No es pot jugar al SSX On Tour. |
| Kaori Nishidake | Japó | SSX | Jugable des del debut |
| Mackensie "Mac" Frasier | EUA | SSX | No es pot jugar al SSX Tricky a la versió PAL (va ser substituït pel seu germà Marty) |
| Maya Nolet | Canadà | SSX Blur | Nou personatge |
| Moby Jones | RU | SSX | No es pot jugar al SSX On Tour, d'altra manera jugable des del debut |
| Psymon Stark | Canadà | SSX Tricky | Jugable des del debut |
| Skye Simms | Austràlia | SSX On Tour | Un personatge que ja hi és a la saga |
| Zoe Payne | EUA | SSX | Jugable des del debut |

## Crítica

| Publicació | Resultat |
| 1UP.com | 6.8/10 |
| GameTrailers Arxivat 2007-09-26 a Wayback Machine. | 8.4/10 |
| Game Daily | 8/10 |
| Game Informer Arxivat 2008-01-27 a Wayback Machine. | 8.5/10 |
| GameSpot | 7.4/10 |
| Gamespy | 3.5/5 |
| IGN Arxivat 2007-04-17 a Wayback Machine. | 8.4/10 |
| NGamer | 88/100 |
| Official Nintendo Magazine | 88% |
| Nintendo Power | 8.5/10 |
| Mansized Arxivat 2007-09-27 a Wayback Machine. | 3/5 |
| X-Play Arxivat 2008-05-16 a Wayback Machine. | 4/5 |

## Enllaços externs

* (anglès) Lloc web oficial a Nintendo sobre el SSX Blur Arxivat 2007-07-07 a Wayback Machine.
* (anglès) Entrevista amb Eric Chartrand Arxivat 2007-03-18 a Wayback Machine. a la IGN
* (anglès) Lloc web oficial de SSX Blur a eagames.com
* (anglès) SSX Blur a Merqurycity.com

## Referències

* ↑ «Tràiler dels personatges del SSX Blur». Arxivat de l'original el 2007-02-12. [Consulta: 3 juliol 2007].
# Ratpenat de cua de beina de Hill

El ratpenat de cua de beina de Hill (Taphozous hilli) és una espècie de ratpenat de la família dels embal·lonúrids que es troba a Austràlia. Fou anomenat en honor del zoòleg britànic John Edwards Hill.

## Referències

* ↑ Distribució (anglès)
* ↑ Beolens, B.; Watkins, M.; Grayson, M. The Eponym Dictionary of Mammals (en anglès). Johns Hopkins University Press, 2009, p. 189–190. ISBN 978-0801893049.

## Enllaços externs

* The Taxonomicon (anglès)
# Atropellament mortal de Charlottesville

El 12 d'agost de 2017, un cotxe a gran velocitat va envestir un grup de manifestants contraris a la marxa ultradretana Unite the Right a Charlottesville, Virgínia.
Una dona de 32 anys, Heather Heyer, morí i 19 persones més van resultar ferides. El conductor del vehicle, James Alex Fields Jr., va ser arrestat i condemnat, posteriorment, a presó perpètua. L'autor de l'atropellament havia expressat amb anterioritat les seves idees supremacistes blanques i neonazis.

## Referències

* ↑ «Cadena perpètua per al neonazi que va atropellar desenes de manifestants a Charlotesville - 28 juny 2019», 28-06-2019. [Consulta: 31 agost 2019].
* ↑ Astor, Maggie. «A Guide to the Charlottesville Aftermath», 13-08-2017.
* ↑ Heim, Joe. «One dead as car strikes crowds amid protests of white nationalist gathering in Charlottesville; two police die in helicopter crash». The Washington Post, 13-08-2017. [Consulta: 16 febrer 2019].
# Franco, ese hombre

Franco, ese hombre, és un documental commemoratiu sobre la figura de Francisco Franco dirigit el 1964 pel director de cinema espanyol José Luis Sáenz de Heredia. El documental segueix la carrera militar i política del dictador fins a l'any de la celebració dels "25 anys de pau", el 25è aniversari de la victòria franquista a la Guerra Civil espanyola.

## Origen

El 1964, en el marc de les celebracions dutes a terme per commemorar els "Veinticinco años de Paz" (vint-i-cinc anys de pau) transcorreguts des del final de la Guerra Civil Espanyola, Franco va voler que es fes un documental sobre la seva figura. Ell mateix va triar com a director a José Luis Sáenz de Heredia, ja que prèviament ja havia dirigit Raza, una pel·lícula sobre un guió del mateix dictador. Finalment, fou en una comissió interministerial presidida per Manel Fraga quan es va donar forma al guió del documental, el qual va ser redactat amb una excesiva benevolència.

## Argument

Al documental es fa un ampli repàs de la vida del general Franco, la qual cosa suposa fer una lectura a la història del segle XX fins a aquell moment. Així, els principals esdeveniments del segle són analitzats a través de la vivència de Franco. També hi surt entrevistat Manuel Aznar Zubigaray, el metge personal de Franco i s'hi citen, entre d'altres, alguns personatges històrics rellevants de la primera meitat del segle XX com Alfons XIII, Azaña, Lenin, el General Mola, Mussolini, Primo de Rivera o Roosevelt.

## Enllaços externs

* Fragment del documental "Franco, ese hombre" YouTube
# Roc de l'Ermità

El Roc de l'Ermità és una muntanya rocosa de 2.053,6 metres d'altitud del límit dels termes de les comunes de Jújols i Noedes, totes dues de la comarca del Conflent, a la Catalunya del Nord. És a l'extrem nord del terme de Jújols i al sud-oest del de Noedes. És en el vessant sud-est del Mont Coronat i al nord-oest de la Pica del Migdia.
És una muntanya rocosa propera al Mont Coronat; diverses de les rutes d'accés a aquesta muntanya hi passen.

## Referències

* ↑ El Roc de l'Ermità en els ortofotomapes de l'IGN
# Pensament de Norea

El Pensament de Norea és un text gnòstic que es coneix a partir del segon llibre del còdex IX dels Manuscrits de Nag Hammadi. És un text breu, de 52 línies. El manuscrit no té títol, i s'ha agafat del cos del text, on es menciona Norea. Està escrit en un dialecte del copte, el sahídic, traduït del grec. El manuscrit conservat es podria datar cap al segle iii i és de contingut gnòstic.
Alguns autors la van considerar una carta, però el Pensament de Norea és més aviat un himne o un salm en prosa amb característiques de la poesia de l'època, com ara els paral·lelismes i les repeticions. Se l'ha comparat amb les Odes de Salomó. És un text molt concís, i per això s'ha pensat que podria formar part d'un altre text més extens, tal com passa amb la secció dels "Tretze regnes" que es troba a l'Apocalipsi d'Adam. El text conservat és corrupte en diverses parts, i les esmenes dels traductors són conjecturals. Alguns problemes d'interpretació de formes verbals i pronoms poden ser degudes a la traducció del grec al copte feta per algú amb poc coneixement d'una de les dues llengües.

## Argument

La narració presenta una situació similar a una escena de la Hipòstasi dels Arconts (92, 33-93, 6) on aquests intenten violar Norea. En els dos textos, un personatge anomenat Norea demana ajuda al Déu suprem, i és salvat. Però possiblement no sigui el mateix personatge.
Al Pensament de Norea se'l torna al seu lloc original, entre els "eons immortals" (28, 10) on resideix fins al present, i parla "paraules de vida" (28, 13-14) glorificant al Pare (28, 20). Però encara no té prou "coneixement" i el text acaba esperant el temps en què deixi la deficiència i arribi al Pleroma, amb l'ajuda de quatre protectors sagrats que intercediran davant del Pare.
Del personatge de Norea se'n parla als textos apòcrifs de diverses formes. Se l'identifica com una filla d'Adam i Eva, com a esposa-germana de Set i també com a esposa de Noè o de Sem.
Aquest text és diferent d'un Llibre de Norea citat per Epifani al seu llibre Panarium, contra les heretgies.

## Referències

* ↑ Robinson, James M (ed.). «The Thought of Norea». A: The Nag Hammadi Library in English. Leiden: E.J. Brill, 1988, p. 12-25. ISBN 9004088563.
# Sorex maritimensis

Sorex maritimensis és una espècie de mamífer de la família de les musaranyes (Soricidae). Viu a Nova Escòcia i Nova Brunswick (Canadà).

## Referències

* ↑ Insectivore Specialist Group. Sorex maritimensis. UICN 2008. Llista Vermella d'espècies amenaçades de la UICN, edició 2008, consultada el 12 maig 2010.
# Recepta electrònica

La recepta electrònica és un document digital en el qual hi consta el pla de medicació individualitzat d'una persona. En aquest document hi consten els fàrmacs, les dosis, el temps previst del tractament i la freqüència d'aquest. A més a més, en aquest pla de medicació hi apareix el cost del tractament. Amb aquest nou sistema de recepta electrònica s'afavoreix a la disminució i progressiva desaparició de la recepta en paper.
Aquesta contempla tres tipus de tractaments: llarg termini, curt termini o en cas de necessitat.

## Funcionament

El funcionament de la recepta electrònica és molt senzill. El facultatiu farà el pla de medicació i quedarà registrat a un programa informàtic. Un cop a la farmàcia cal presentar la targeta sanitària i de forma totalment confidencial i segura el farmacèutic podrà veure quines medicacions pot dispensar o no segons la freqüència i durada del tractament.

## Beneficis

L'ús de la recepta electrònica comporta tota una sèrie de beneficis. Pel que fa la renovació de la recepta, no caldrà anar al cap ja que fins a la data de fi de vigència del tractament en el pla de medicació a la farmàcia es podrà dispensar el tractament. A més a més, permet millorar la coordinació entre tots els professionals i diferents centres assistencial ja que la medicació pautada per un facultatiu podrà ser visualitzada per un altre. A més a més, afavoreix a l'ús racional i conscient dels medicaments.

## Casos en els quals no es pot utilitzar

Hi ha tota una sèrie de situacions en les quals no es pot utilitzar la recepta electrònica: mutualistes (MUFACE, ISFAS...), pacients sense prestació farmacèutica de CatSalut, pacients sense targeta sanitària individual, fórmules magistrals, en atenció domiciliària i quan s'han de recollir medicaments fora de Catalunya, excepte en el cas que s'hagi de fer dins l'Estat espanyol i es compleixin alguns requisits.

## Referències

* ↑ «Què és la recepta electrònica i com funciona?», Servei Català la Salut. [Consulta: 21 maig 2026].
* ↑ «https://catsalut.gencat.cat/web/.content/minisite/catsalut/ciutadania/serveis_atencio_salut/quins_serveis_ofereix_catsalut/atencio_farmaceutica/documents/full_recepta_electronica_ciutadania.pdf». Full informatiu recepta electrònica, pàg. 1.
# Eleccions al Consell General dels Pirineus Orientals 2004

Les eleccions al Consell General dels Pirineus Orientals són unes eleccions on els ciutadans dels Pirineus Orientals poden elegir als seus representants al Consell General dels Pirineus Orientals.
Resultats electorals de la primera volta al cantó de Montlluís 2004
| Candidat | Partit | Vots |
| Christian Blanc | | 1 099 |
| Raymond Trilles | PS | 855 |
| Evelyne Lalanne | PCF | 130 |
| Michelle Marty | FN | 104 |
| Joan Jaume Prost | Esquerra Republicana | 30 |
| Lucile Grau | Bloc Català | 21 |
Resultats electorals de la primera volta al cantó de Perpinyà-3 2004
| Candidat | Partit | Vots |
| Jean Vila | PCF | 5 037 |
| Jean-Louis Aliet | UMP | 2 508 |
| Marie-Thérèse Fesenbeck | FN | 1 662 |
| Michel Coronas | PS | 1 259 |
| Henri Castaillet | UDF | 495 |
| Caroline Poupard | LO | 278 |
| Bernat Cristòfol | Esquerra Republicana | 179 |
| Alexandre Pano | Bloc Català | 101 |
Resultats electorals de la primera volta al cantó de Sornià 2004
| Candidat | Partit | Vots |
| Jérôme Ripoull | UMP | 341 |
| Alain Boyer | PS | 288 |
| Gilles Delofeu | | 169 |
| Arielle Roquère-Sarda | PCF | 22 |
| Nicole Francine Saris | FN | 20 |
| Isabel Duran | Esquerra Republicana | 4 |

## Vegeu també

* Llista de consellers generals dels Pirineus Orientals
# Avast Antivirus

Avast Antivirus és una família d'aplicacions destinades a la seguretat a Internet desenvolupades per Avast Software, amb seu a Praga, República Txeca. Compta amb diverses versions, que cobreixen des de l'usuari domèstic fins al corporatiu. És disponible per a Microsoft Windows, macOS, Android i iOS. Els productes d'Avast Antivirus inclouen tant versions de programari gratuït com de programari de propietat, els quals ofereixen seguretat informàtica, seguretat de navegador, antivirus, tallafoc, protecció contra pesca, protecció contra programari espia i, protecció contra correu brossa, entre d'altres serveis.
La primera versió fou creada l'any 1988. Avast està dissenyat com un motor d'exploració central i incorpora la tecnologia contra programari espia, així com capacitats d'autodefensa i protecció d'eines d'intrusió.
A l'any 2017, Avast és l'antivirus més popular del mercat.

## Productes

El programari d'Avast és només disponible per a dispositius amb connexió a Internet, i és disponible en 45 llengües, inclòs el català.

### Productes per a Microsoft Windows

* Avast Free Antivirus (Antivirus Avast Gratuït). Per a ús no comercial i domèstic.
* Avast Pro Antivirus. Per a ús domèstic
* Avast Internet Security
* Avast Premier

### Productes per a macOS

* Avast Free Mac Security (Seguretat gratuïta per a Mac Avast)

### Productes corporatius

* Avast for Business (Avast per a empreses)
* Endpoint Protection/Protection Plus/Protection Suite/Protection Suite Plus
* Email Server Security (Seguretat per a servidors de correu electrònic)
* File Server Security (Seguretat per a servidors d'arxius)
* Security Suite for Linux (Suite de seguretat per a Linux)

### Productes per a Android

* Avast Mobile Security & Antivirus

## Referències

* ↑ «Windows Anti-malware Vendor Market Share Report» (en anglès). Metadefender Cloud, 14-10-2016. Arxivat de l'original el 2017-08-03 [Consulta: 8 agost 2017].

## Enllaços externs

* Avast Antivirus - Lloc web oficial
# Florence (cràter)

Florence és un cràter d'impacte en el planeta Venus de 10,5 km de diàmetre. Porta el nom d'un antropònim anglès, i el seu nom va ser aprovat per la Unió Astronòmica Internacional el 1997.

## Referències

* ↑ «Florence». Gazetteer of Planetary Nomenclature. United States Geological Survey. [Consulta: 1r juliol 2017].

## Vegeu també

* Llista de cràters de Venus
# Roc de l'Home Mort

El Roc de l'Home Mort és una muntanya de 948,5 metres d'altitud del límit dels termes comunals de Conat i Rià i Cirac, tots dos de la comarca del Conflent, a la Catalunya del Nord.
És a la zona nord-occidental del terme de Rià i Cirac i al nord-oriental del de Conat. És al nord-est de Nabilles i al nord-oest del Pla de Vall en So.
Els seus entorns és una zona megalítica, amb diversos dòlmens conservats, com el Dolmen del Roc de l'Home Mort i algun de desaparegut.

## Referències

* ↑ El Roc de l'Home Mort en els ortofotomapes de l'IGN
* ↑ Carreras i Tarrús, 2013.

## Bibliografia

* Carreras Vigorós, Enric; Tarrús Galter, Josep. 181 anys de recerca megalítica a la Catalunya Nord (1832-2012). Girona: Annals de l'Institut d'Estudis Gironins, n. 54, 2013.
# Pedernales (República Dominicana)

Pedernales és una municipi de la República Dominicana, capital del la província de Pedernales. Està ubicada en el sud-oest del país, en la frontera amb Haití, i té un encreuament a la ciutat haitiana de Anse-à-Pitres. Es troben el Parc Nacional Jaragua i el Parc Nacional Sierra de Bahoruco que, juntament amb el llac Enriquillo i altres zones del municipi, forma la primera reserva de biosfera en el país.

## Història

La fundació oficial de la colònia de Pedernales va ser l'any 1927 durant el Govern d'Horacio Vásquez, qui va fixar com a Administrador a l'escriptor Sócrates Nolasco.
Els colonitzadors eren provinents de Duvergé majoritàriament. El primer va ser Epiphany Rocha i més tard van arribar altres famílies de Barahona, Oviedo i Villa Jaragua. En l'any 1937 va ser construïda l'autopista per unir aquesta localitat amb Oviedo. El 1938, Pedernales va ser promogut com a Districte Municipal.
La seva ubicació sobre diverses Ombres orogràfiques a través de les terres altes d'Hispaniola procedents dels Vents alisis del nord-est proporciona a Pedernales un clima semiàrid (Köppen BSh). Les precipitacions mes altes són al setembre i octubre quan els ciclons tropicals poden afectar tota l'illa. Les temperatures són generalment més càlides durant el dia que a bona part dels tròpics.

## Referències

* ↑ Superficies a nivel de municipios, Oficina Nacional de Estadistica Arxivat 2009-04-17 a Wayback Machine.
* ↑ De la Fuente, Santiago. Geografía Dominicana (en francès). Santo Domingo, República Dominicana: Editora Colegial Quisqueyana, 1976.
# Plouisy

Plouisy (en bretó Plouizi) és un municipi francès, situat a la regió de Bretanya, al departament de Costes del Nord. L'any 1999 tenia 1.756 habitants.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 1.388 | 1.496 | 1.417 | 1.595 | 1.730 | 1.756 |
| Des de 1962: població sense dobles comptes ||||||

## Administració

Llista d'alcaldes :
| Període | Identitat | Partit |
| 2008- | Ronan Caillebot | Divers gauche |